Журналхэм я зи чэзу къыдэкIыгъуэхэр
«Iуащхьэмахуэ»
Журналыр къызэIуех «ЦIыхубзхэм я махуэм ирихьэлIэу» IыхьэмкIэ. Мыбдежым фыкъыщеджэнущ ди усакIуэхэу Тхьэгъэзит Зубер, Бицу Анатолэ, Ацкъан Руслан, Къэжэр Пётр, Бещтокъуэ Хьэбас, Тхьэзэплъ Хьэсэн, Уэрэзей Афлик, Мыкъуэжь Анатолэ сымэ цIыхубзхэм яхуэгъэзауэ ятха усэхэм.
«КIыщокъуэ Алим къызэралъхурэ илъэси 100 щрикъум ирихьэлIэу» Iыхьэм традзащ КIыщокъуэм и гукъэкIыжхэр щитхыжа «Бгыщхьэ хужьым укъеплъыхмэ» тхылъым щыщ Iыхьэрэ и усэ Iэрамэрэ.
Илъэси 105-рэ ирокъу шэрджэс тхакIуэ Уэхъутэ Абдулыхь къызэралъхурэ. Уэхъутэм и гъащIэмрэ лэжьыгъэмрэ теухуащ Урысей Федерацэмрэ Къэрэшей-Шэрджэсымрэ щэнхабзэмкIэ щIыхь зиIэ я лэжьакIуэ Къантемыр Тыркубий «Лъэужь дахэ» зыфIища тхы- гъэр. АдэкIэ итщ Уэхъутэм итха «Теджэнокъуей къуажэ» повестым щыщ.
Илъэс 75-рэ ирокъу тхакIуэ Мэлбахъуэ Елберд къызэралъхурэ. Мэлбахъуэм и творчествэм теухуащ Уэрэзей Афлик итха «И Iуэху еплъыкIэри къэIуэтэкIэри щIэщыгъуэт» жыхуиIэр. Апхуэдэуи мыбдежым итщ Мэлбахъуэм и IэдакъэщIэкI «ЩумыгъэпщкIуам щылъыхъуэ» романым щыщ.
Илъэс 70 ирикъуащ усакIуэ Къэшэж Иннэ къызэралъхурэ. Москва щыпсэуами, зэрытхар урысыбзэми, ар ди адыгэ усакIуэ гъуэзэджэу зэрыщытам теухуащ Бицу Анатолэ и IэдакъэщIэкI «УсакIуэ телъыджэ» тхыгъэр. Апхуэдэуи журналым тридзащ усакIуэ, тхакIуэ, критик зэмылIэужьыгъуэхэм Къэшэжым хужаIахэм щыщ пычыгъуэхэр, Къэшэжым и усэ зыбжанэ, адыгэбзэкIэ Бицу Анатолэ зэридзэкIауэ.
Мы къыдэкIыгъуэм фыкъыщеджэнщ Жылэтеж Сэлэдин и IэдакъэщIэкI «Пащтыхь хужьым и лIыкIуэ» пьесэм.
ХьэIупэ ДжэбрэIил зэрыкомпозитор Iэзэм куэд щыгъуазэщ. Адыгэ усакIуэхэм я псалъэхэр щIэлъу композиторым итха уэрэд куэд цIэрыIуэ хъуащ. Ауэ нэхъ мащIэщ щыгъуазэр ХьэIупэ-усакIуэм и творчествэм. ХьэIупэм и усэхэм, ахэр зэрытха бзэм и дахагъым тепсэлъыхьу филологие щIэныгъэхэм я кандидат Хьэвжокъуэ Людмилэ итха «СхуэмыIуатэ гуэр соус» тхыгъэр «Литературэ щIэныгъэ. Критикэ» Iыхьэм хэту къытрадзащ мы къыдэкIыгъуэм.
«Тхыдэ» Iыхьэм хэту, «Кавказ зауэр зэриухрэ илъэси 150-рэ щрикъум ирихьэлIэу» псалъащхьэм щIэту къытрадзащ «Черкесское зарубежье» газетым и редактор нэхъыщхьэ ХьэфIыцIэ Мухьэмэд игъэхьэзыра «Хамэ къэрал щыщ шэрджэс цIэрыIуэхэр» тхыгъэр. Абы щыгъуазэ фищIынщ нэгъуэщI хэкухэм щыцIэрыIуэ адыгэ дзэзешэ, къэрал лэжьакIуэхэм ящыщ зыбжанэм я гъащIэм.
Тембот Санитэ «Культурэ» Iыхьэм хагъэува «Джатэ зыгъабзэ нэхърэ пшынэ зыгъэбзэрабзэ» зыфIища тхыгъэр теухуащ пшынауэ гъуэзэджэ Къуэдз Iэбубэчыр.
«Iуащхьэмахуэ и псалъалъэм» Думэн Хьэсэн зэритхыжам тету къытрадза «Псалъэм и купщIэр» тхыгъэр псалъафэ зыбжанэм, абыхэм я мыхьэнэм топсэлъыхь.
Журналым и кIэух напэкIуэцIым итщ НафIэдз Мухьэмэд зэхилъхьа псалъэзэблэдзыр, япэ къыдэкIыгъуэм ита псалъэзэблэдзым и жэуапхэр.
«Нур»
«Нур» сабий журналым мы гъэм и ещанэ къыдэкIыгъуэр цIыхубзхэм я махуэ лъапIэм хуэгъэза хъуэхъурэ сурэткIэ къызэIуех. Апхуэдэуи гъэкIэщIауэ традзащ Щомахуэ Хьэсэнбий итха «Анэ» уэрэдыр. АдэкIэ тетщ шэрджэс усакIуэ Хьэнфэн Алим и IэдакъэщIэкI «Бзухэр», Хьэту Пётр Шим Э. и «Чем пахнет весна» тхыгъэм къытрищIыкIа «Гъатхэмэ» рассказыр.
«ЩIэблэ» Iыхьэм фигъэцIыхунщ адыгэбзэр фIыуэ зылъагъу еджакIуэ пашэхэм ящыщ зыбжанэ, абыхэм я сурэтхэри итщ журналым.
Нэхъапэм щыгъуэ адыгэ жьэгужьу, адыгэ щIыналъэу щыта Сочэ къалэ щекIуэкIа ХХII ЩIымахуэ Олимпиадэм топсэлъыхь Жыласэ Заурбэч итха «XXII Олимпиадэм» тхыгъэ цIыкIуищыр: «Адыгэ макъ», «Адыгэ унэ», «Тхыдэжьым и фэеплъ». Ар топсэлъыхь Олимпиадэм хэтахэр адыгэхэм я тхыдэм, щэнхабзэм, гъуазджэм щыгъуазэ зэращIа щIыкIэхэм.
АдэкIэ щызэвгъэщIэнщ адыгэхэм нэхъыбэу фIащ цIыхубзыцIэхэр, гъатхэпэ (март) мазэм ягъэлъапIэ махуэхэр.
«IуэрыIуатэ» Iыхьэм традзащ «Iэдииху и унэ» пасэрей хъыбарыр.
Унэж Залинэ и тхыгъэ «ТхыпхъэщIыпхъэ» зыфIищар теухуащ адыгэ цIыхубэ гъуазджэм и зы Iыхьэу щыт тхыпхъэщIыпхъэр къызэрежьа, абы зэрызиужьа щIыкIэм.
«Мывэхэм псэ хэзылъхьэж» тхыгъэр Сонэ Абдулчэрим триухуащ скульптор цIэрыIуэ ТхьэкIумашэ Михаил.
«Дэ къытхуатх» Iыхьэм фигъэцIыхунщ Налшык и 2-нэ курыт еджапIэм и 6-нэ классым щIэс, зэрыцIыкIурэ спортым дихьэх, «Кавказ пшэплъхэр» сабий ансамблым къыщыфэ, бэрэбанэ еуэным зыхуэзыгъасэ Нало Инал, Болэтей къуажэ школым и 3-нэ классым щеджэ, еджапIэм щекIуэкI Iуэхугъуэ псоми жыджэру хэт, псэущхьэхэр фIыуэ зылъагъу Ботэщ Алинэ, Нартан къуажэм и 2-нэ курыт школым щеджэ, илъэс 11 зи ныбжь, фIым я фIыжу къалъытэ «Нал цIыкIу» сабий къэфакIуэ гупым илъэси 6 хъуауэ къыщыфэ Медалы Мурат сымэ.
АдэкIэ тетщ «Гъатхэпэ» псалъэзэблэдзыр, Сочэ къалэ щагъэува «Адыгэ унэм» и хьэщIэщым траха сурэт.
АБЗУАН Пщымахуэ.
